
№
	O‘zbekcha termin
	Русский 
термин
	English term
	O‘zbekcha izohi

	1
	Gen muhandisligi
	Генная 
инженерия
	Genetic engineering
	Organizmlarning genetik materialini maqsadli ravishda o‘zgartirish, kerakli genlarni ajratib olish, ko‘paytirish va boshqa organizmga kiritish bilan shug‘ullanuvchi biotexnologiya sohasi.

	2
	Hujayra muhandisligi
	Клеточная инженерия
	Cell engineering
	Hujayralar, ularning organoidlari va genetik xususiyatlarini maqsadli o‘zgartirish hamda ulardan kerakli biologik mahsulot olish usullari majmuasi.

	3
	Gen
	Ген
	Gene
	Ma’lum bir belgi yoki funksiyani belgilovchi va irsiy axborotni saqlovchi DNKning funksional qismi.

	4
	Genom
	Геном
	Genome
	Organizm hujayrasidagi barcha genetik materiallarning to‘liq majmuasi.

	5
	DNK
	ДНК
	DNA
	Irsiy axborotni saqlaydigan va avloddan-avlodga uzatadigan nuklein kislota.

	6
	RNK
	РНК
	RNA
	Genetik axborotni amalga oshirishda ishtirok etuvchi nuklein kislota; oqsil sintezida muhim rol o‘ynaydi.

	7
	Rekombinant DNK
	Рекомбинантная ДНК
	Recombinant DNA
	Turli manbalardan olingan DNK fragmentlarini birlashtirish natijasida hosil qilingan DNK molekulasi.

	8
	Rekombinant DNK texnologiyasi
	Технология рекомбинантной ДНК
	Recombinant DNA technology
	Kerakli genni ajratish, vektorga joylashtirish va xo‘jayin hujayrada ko‘paytirishga asoslangan texnologiya.

	9
	Gen klonlash
	Клонирование гена
	Gene cloning
	Ma’lum bir gen yoki DNK fragmentining ko‘plab nusxalarini olish jarayoni.

	10
	Gen ekspressiyasi
	Экспрессия гена
	Gene expression
	Genetik axborotning RNK yoki oqsil ko‘rinishida amalga oshishi jarayoni.

	11
	Transgen organizm
	Трансгенный организм
	Transgenic organism
	Genomiga boshqa organizmdan olingan gen kiritilgan organizm.

	12
	Transgen
	Трансген
	Transgene
	Bir organizmdan ajratilib, boshqa organizm genomiga kiritilgan gen.

	13
	Genom tahriri
	Редактирование генома
	Genome editing
	Genomning ma’lum bir qismiga aniq o‘zgartirish kiritish texnologiyasi.

	14
	CRISPR-Cas
	CRISPR-Cas
	CRISPR-Cas
	DNKning ma’lum qismlarini aniqlash va tahrirlash imkonini beruvchi zamonaviy genom muhandisligi tizimi.

	15
	Mutatsiya
	Мутация
	Mutation
	DNK yoki genom tuzilishida yuz beradigan irsiy o‘zgarish.

	16
	Restriksion endonukleaza
	Рестрикционная эндонуклеаза
	Restriction endonuclease
	DNKni ma’lum nukleotid ketma-ketliklari bo‘yicha kesuvchi ferment.

	17
	Restriksion sayt
	Сайт рестрикции
	Restriction site
	Restriksion ferment tanib, DNKni kesadigan maxsus nukleotidlar ketma-ketligi.

	18
	DNK-ligaza
	ДНК-лигаза
	DNA ligase
	DNKning alohida fragmentlarini bir-biriga biriktiruvchi ferment.

	19
	DNK-polimeraza
	ДНК-полимераза
	DNA polymerase
	DNK zanjirining yangi nusxasini sintez qiluvchi ferment.

	20
	Taq-polimeraza
	Taq-полимераза
	Taq polymerase
	Yuqori haroratga chidamli DNK-polimeraza bo‘lib, asosan PZRda qo‘llanadi.

	21
	Revers transkriptaza
	Обратная транскриптаза
	Reverse transcriptase
	RNK asosida komplementar DNK (cDNK) sintez qiluvchi ferment.

	22
	Fosfataza
	Фосфатаза
	Phosphatase
	Fosfat guruhlarini molekulalardan ajratib oluvchi ferment; klonlash jarayonlarida qo‘llanadi.

	23
	Sekvenirlash
	Секвенирование
	Sequencing
	DNK yoki RNK tarkibidagi nukleotidlar ketma-ketligini aniqlash jarayoni.

	24
	Nukleotidlar ketma-ketligi
	Нуклеотидная последовательность
	Nucleotide sequence
	DNK yoki RNK tarkibidagi nukleotidlarning ma’lum tartibda joylashishi.

	25
	Sanger sekvenirlashi
	Секвенирование по Сэнгеру
	Sanger sequencing
	DNK nukleotidlar ketma-ketligini aniqlashning klassik usullaridan biri.

	26
	Yangi avlod sekvenirlashi
	Секвенирование нового поколения
	Next-generation sequencing (NGS)
	Ko‘p sonli DNK fragmentlarini bir vaqtning o‘zida tez va katta hajmda sekvenirlash texnologiyalari majmuasi.

	27
	Genetik axborot
	Генетическая информация
	Genetic information
	Organizmning tuzilishi, rivojlanishi va funksiyalarini belgilovchi irsiy axborot.

	28
	Polimeraza zanjir reaksiyasi (PZR)
	Полимеразная цепная реакция (ПЦР)
	Polymerase chain reaction (PCR)
	Muayyan DNK fragmentini laboratoriya sharoitida ko‘p marotaba ko‘paytirish usuli.

	29
	Denaturatsiya
	Денатурация
	Denaturation
	PZR jarayonida yuqori harorat ta’sirida DNKning ikki zanjirga ajralishi.

	30
	Annealing
	Отжиг праймеров
	Primer annealing
	PZRda praymerlarning komplementar DNK ketma-ketligiga birikish bosqichi.


1. Gen muhandisligi faniga oid asosiy tushunchalar, gen muhandisligining rivojlanish tarixi
Biotexnologiyaga oid ko‘plab ta’riflar mavjud, ammo eng keng tarqalganlaridan biri 1919-yilda Karl Ereki (Vengriya) tomonidan berilgan ta’rif bo‘lib, u biotexnologiyani tirik organizmlar yordamida xom ashyodan ma’lum mahsulotlar ishlab chiqarishga qaratilgan barcha ishlarni ifodalaydi. Genetika yoki gen muhandisligika oid muvaffaqiyatli ta’riflardan biri Valentin Nikolaevich Rybchin tomonidan taklif qilingan, unda biotexnologiya molekulyar genetik usullar majmuasi sifatida ta’riflanadi, bu usullar yordamida axborot molekulalari ustida turli jarayonlar orqali organizmlarning maqsadli dizaynini yaratish mumkin.

Gen muhandisligi fani 1972-yilda, Pol Berg (AQSh) laboratoriyasida birinchi rekombinant DNK molekulasi sun'iy ravishda yaratilganidan so‘ng rivojlanishni boshladi. Bu molekula, “yopishqoq” uchlari yordamida DNK bo‘laklarini birlashtirish orqali olingan. 1973-yilda esa Stenli Koen va Gerbert Boyer (AQSh) DNK fragmentlarini oddiyroq usulda – restriksion endonukleazalar bilan qayta ishlash orqali olish mumkinligini ko‘rsatdilar. Bu gen muhandisligining tez rivojlanishiga sabab bo‘ldi. Hozirda gen muhandisligining zamonaviy usullari amaliy va fundamental masalalarni hal qilishda keng qo‘llanilmoqda.

Biotexnologiya (yunoncha bíos – “hayot”, tēncē – “san’at, mahorat, qobiliyat”, lós – “so‘z, ma’no, fikr, tushuncha”) – tirik organizmlar, ularning tizimlari yoki mahsulotlaridan foydalanish imkoniyatlarini o‘rganadigan fan bo‘lib, texnologik muammolarni hal qilishda ularning hayotiy faoliyati, shuningdek, gen muhandisligidan foydalangan holda zarur xususiyatlarga ega tirik organizmlarni yaratish imkoniyatini beradi. Biotexnologiyaning keng tabiati ko‘pincha mavzuni batafsil aniqlashni qiyinlashtiradi.

Hozirda biotexnologiyaning ko‘plab ta’riflari mavjud, ulardan ba’zilari quyidagicha:

– “Biotexnologiya, biologik tizimlar majmuasi sifatida, tirik organizmlar yoki ularning hosilalarini ma’lum amaliy maqsadlar uchun mahsulotlar yoki jarayonlarni ishlab chiqarish yoki tirik organizmni o‘zgartirish maqsadida ilmiy tadqiqotlar olib borilishini anglatadi”.

– “Tirik organizmlar, tizimlar yoki jarayonlar yordamida biotexnologiya amalga oshiriladi”.
– Kollinsning inglizcha lug‘atida biotexnologiya tirik organizmlar, ularning qismlari yoki jarayonlaridan foydalangan holda, foydali mahsulotlar va xizmatlar yaratish jarayoni sifatida ta’riflanadi. Bu atama yomg‘ir chuvalchanglaridan oqsil manbai sifatida foydalanishdan tortib, o‘sish gormonlari kabi inson genlari asosidagi mahsulotlarni ishlab chiqarish uchun bakteriyalarni genetik modifikatsiya qilishgacha bo‘lgan jarayonlarni o‘z ichiga oladi.

– “Golden Treasury of Science and Technology” kitobida biotexnologiya qimmatli moddalarni ommaviy ishlab chiqarish uchun boshqariladigan hayotiy jarayonlardan foydalanishga asoslangan fan sifatida ta’riflanadi.
Gen muhandisligi va biotexnologiyada qo‘llaniladigan usullar.
Hozirgi vaqtda zamonaviy biotexnologiya turli bo‘limlarni o‘z ichiga oladi. Bular: hayvon va o‘simlik hujayralari kulturasini yaratish, bunday kulturalarga begona genlarni kiritish, o‘simliklar va hayvonlarni “klonlash”, diagnostika va dori vositalari sifatida ishlatiladigan monoklonal antitanalarni olish hamda ishlab chiqarish va boshqalar. Shuni ta’kidlash kerakki, biotexnologiyaning deyarli barcha sohalarida gen muhandisligining turli usullari albatta qo‘llaniladi.

Hozirda bu usullar shunchalik ko‘pki, biz faqat asosiylarining qisqacha ro‘yxatini keltirib o‘tamiz:

• DNK, RNK, oqsillar bilan ishlash usullari (restriksiya, elektroforez, sekvensiya, PZR, gibridatsiya).

• Rekombinant DNKni olish (gen klonlash, klonlash uchun vektorlar, transformatsiya, gen kutubxonasini yaratish, klonlangan genni identifikatsiya qilish, mutagenez va boshqalar).

• Genom tahlil (pulsforez, genom ichidagi genlarni xaritalash, genomika, proteomika, sud-tibbiyot, diagnostika).

• Turli xil tirik organizmlardan, jumladan, bakteriyalar, bir hujayrali va ko‘p hujayrali eukariotlardan transgen organizmlar va produtsentlarni olish.

• O‘simliklar va hayvonlarni klonlash.

• Gen terapiyasi usullari.

Gen muhandisligining rivojlanish tarixi

Zamonaviy biotexnologiyaning tarixi uzoq bo‘lsa-da, uning boshlanishi 1868-yilda Fridrix Misher (Shvetsariya) tomonidan birinchi DNK ni ajratib olish bilan bog‘liq. 1955-yilda Frederik Senger (Buyuk Britaniya) o‘z hamkasblari bilan birgalikda oqsillarni sekvensiyalash usulini ishlab chiqqan, bu yutuq uchun u 1958-yilda kimyo bo‘yicha Nobel mukofotiga sazovor bo‘lgan. 1956-yilda Artur Kornberg (AQSh) DNK polimeraza fermentini tavsiflagan, bu amaliy ahamiyatga ega bo‘lgan ilmiy yutuq bo‘lib, u 1959-yilda tibbiyot fiziologiyasi bo‘yicha Nobel mukofotini qo‘lga kiritgan. Aleksandr Todd (Buyuk Britaniya) va Hargobind Korana (Har Gobind Khorana) tomonidan nukleotidlarni sintezlash usulini ishlab chiqish, biologik faol rRNK genini sintezlashni imkonini bergan, buning uchun ular 1957-yilda kimyo bo‘yicha Nobel mukofotini olishgan. 1961-1965-yillarda Marshall Nirenberg, X.Korana, va Robert Xolli (Robert William Holly) tomonidan genetik kodni o‘qish usuli ishlab chiqilgan, bu gen muhandisligidagi eng katta yutuqlardan biri bo‘lib, 1968-yilda kimyo bo‘yicha Nobel mukofotiga sazovor bo‘lishiga sabab bo‘lgan. 1961-1969-yillarda Robert Bryus Merrifild (AQSh) peptidlarni sintezlash usulini ishlab chiqqani uchun u 1984-yilda kimyo bo‘yicha Nobel mukofotini qo‘lga kiritgan. Shu yillar davomida restriktaza fermentlarining kashf etilishi, Verner Arber (Shvetsariya), Daniel Natans (AQSh), va Xamilton Smit (AQSh) tomonidan amalga oshirilgan va 1978-yilda ular molekulyar genetikada restriksiya fermentlarini qo‘llaganlari uchun fiziologiya va tibbiyot bo‘yicha Nobel mukofotiga sazovor bo‘lgan. Ushbu kashfiyotga gen muhandisligining boshlanishi sifatida qaraladi.

1970-yilda Xovard Temin (Howard Temin, AQSH) va Devid Baltimor (David Baltimore, AQSH) lar teskari transkripsiyani mohiyatini ochishgan (1975, NM/FT). 1972-yilda P.Berg birinchi bo‘lib rekombinant DNKni ajratib olgan (1980, NM/K). XX asrning 70-yillari oʻrtalarida Uolter Gilbert (Walter Gilbert, AQSH) va Frederik Senger  DNK ketma-ketligini aniqlash usullarini ishlab chiqdilar (1980, NM/K). 1978-yilda Maykl Smit (Michael Smith, Kanada) sayt-spetsifik mutagenez usulini tasvirlab bergan (1993, NM/K). 1985-yilda Keri Mullis (Kary Mullis, AQSh) DNKni kuchaytirish uchun polimeraza zanjiri reaksiyasidan (PZR) (1993, NM/K) foydalangan. Shuni ta’kidlash kerakki, ushbu kashfiyotlarning aksariyati fundamental tadqiqotlar bilan bog‘liq bo‘lib, ularning mualliflari, ba’zi hollarda, o‘zlarining kashfiyotlari kelajakda olib kelishi mumkin bo‘lgan amaliy muvaffaqiyatlar haqida bilishmagan. 

Mamlakatimizda biotexnologiya fanining rivojlanishida o‘zbek olimlarining hissasi katta. Biotexnologiya fanining taraqqiyotiga akademik Q.D.Davranovning markaziy Osiyoda birinchilardan bo‘lib yog‘ parchalovchi lipaza fermentini ishlab chiqarish texnologiyasini ishlab chiqishi sezilarli ta’sir ko‘rsatgan. Q.D.Davranov tomonidan yaratilgan “Yer malhami” biopreparati azot o‘zlashtiruvchi mikroorganizmlar asosida ishlab chiqarilgan va mamlakatimiz qishloq xo‘jaligida keng qo‘llanilmoqda. Shuningdek, Q.D.Davranov rahbarligida Z.R.Axmedova tabiiy sellyuloza-lignin biokarkaslarini (g‘o‘zapoya, somon, kanop poyasi, qipiq va boshqalar) maxsus tayyorlangan bazidiomitsetlar fermentlari yordamida parchalanish sharoitlarini ishlab chiqdilar.

Professor M.M.Raximovni mamlakatimizning bir necha oliygohlarida biotexnologiya kafedralarini ochilishiga katta xissa qoʻshganini alohida e’tirof etish mumkin. Olim Oʻzbekiston Milliy universiteti va boshqa qator oliy oʻquv yurtlarida biotexnologiya kafedralari va markazlarini tashkil etgan. Fermentativ kataliz asosisida biotexnologik jarayonlarni ochib bergan boʻlib, biologiya, tibbiyot, kimyo, oziq-ovqat va boshqa yoʻnalishlarda ilmiy faoliyat olib borgan. 500 dan ortiq ilmiy maqolalar, oʻquv qoʻllanmalar, darslik va patentlar muallifi hisoblanadi.

T.G.Gulyamova, A.X. Vaxobov, X.A. Berdiqulov, R. Shayakubov, Z.R. Ahmedova, Z.F. Ismoilov, I.J.Jumaniyozov, J.Tashpo‘latov va boshqalar mamlakatimizda biotexnologiyaning rivojlanishiga katta hissa qo‘shib, chuqur ilmiy va amaliy ishlar olib bormoqdalar.
Gen muhandisligi sohasida O‘zbekistonda bir qator ilmiy tadqiqotlar olib borilmoqda. Gen muhandisligi bo‘yicha tadqiqotlar 80-yillarning boshlarida, respublika Fanlar akademiyasiga rahbarlik qilgan akademik Obid Sodiqov tashabbusi bilan boshlangan. Ilmiy izlanishlarga akademik Abdusatar Abdukarimov rahbarlik qilgan. Uning rahbarligida genetik injeneriya va biotexnologiya laboratoriyasida transgen paxta yaratish bo‘yicha bir qator fundamental tadqiqotlar olib borilgan.

Sh.S.Azimova esa jigar kasalligi – gepatit B ga tashxis qo‘yish uchun genetik va hujayra muhandisligiga oid usullarni qo‘llagan holda diagnostik majmua hamda ushbu kasallikning oldini olish uchun vaksina yaratish bo‘yicha ilmiy loyiha ustida ish olib borgan.

Biologiya fanlari doktori R.S.Muxamedov va yetakchi ilmiy xodim B.Irisboyev boshchiligidagi ilmiy-tadqiqot guruhi PZR texnologiyasidan foydalangan holda o‘nlab xavfli irsiy kasalliklarni gen muhandisligi diagnostikasi biotexnologiyasini amaliyotga keng joriy etgan. 

Adliya vazirligi huzuridagi Sud-tibbiyot ekspertizasi instituti olimlari R.S.Muxamedov va A. Ikromovlar tomonidan “Geninmar” markazi bilan hamkorlikda noma’lum shaxsni genning DNK ketma-ketligi va genlar spektri asosida aniqlash imkonini beruvchi gen barmoq izi usulini joriy etish va takomillashtirish ishlari amalga oshirildi. Shuningdek, professor O.T.Adilova Pseudomonas bakteriyalari shtammidan tuproq va yer osti suvlarida pestitsid qoldiqlarini zararsizlantiruvchi genlar guruhini ajratib olish va ularni bakteriyaga ko‘chirib o‘tkazish bo‘yicha tadqiqotlar olib borgan.

2. GEN MUHANDISLIGIDA FOYDALANILADIGAN FERMENTLAR

Zamonaviy gen muhandisligi turli fermentlardan foydalanishni talab qiladi, chunki ular odatda tegishli klonlangan genlarni o‘z ichiga olgan E.coli shtammlaridan ajratiladi. Bu fermentlar tabiiy xo‘jayindan ajratilgan fermentlardan farqli ravishda “recombinant” fermentlar deb ataladi. Xuddi shunday yondashuv ER, polimerazalar, ligazalar, nukleazalar va boshqa ko‘plab fermentlarni ishlab chiqarishda ham qo‘llaniladi. Ushbu tozalangan fermentlarni olish fermentlarning modifikatsiyalangan variantlarini (masalan, nukleaza faolligi bo‘lmagan polimerazalar) ishlab chiqarishga yordam beradi, bu esa fermentlarning barqaror faoliyati va ularning arzon narxlarda ishlab chiqarilishini ta'minlaydi.

Nukleazalar – bu biologik fermentlar bo‘lib, ular nuklein kislotalarni (DNK va RNK) parchalaydi. Nukleazalar polinukleotid zanjirlarini kesib, ular orasidagi fosfodiester bog‘larini buzadi.

Nukleazalar ikki turga bo‘linadi:

1. Ekzonukleazalar – bu fermentlarning bir guruhi bo‘lib, ushbu ferment kimyoviy reaktsiyalarda nukleotid zanjirining oxiridan mononukleotidlarni olib tashlaydi. Bu jarayon natijasida DNK yoki RNK molekulalari qisqaradi.

2. Endonukleazalar – bularga molekulalarning ichki bog‘lanishlarini buzib, zanjirda bo‘shliqlar hosil qiluvchi fermentlar guruhi kiradi.

Nukleazalar ko‘plab biologik jarayonlarda, shu jumladan, genetik tadqiqotlar va biotexnologiyalarda, xususan, restriksiya endonukleazalari orqali DNKni kesish va o‘zgartirishda keng qo‘llaniladi.

Nukleazalar qo‘shni nukleotidlarni bog‘laydigan fosfodiefir bog‘larini buzish orqali DNK va RNK molekulalarini degradatsiya qiladi. Hozirda nukleazalarning ikki turi mavjud: bular ekzonukleazalar nukleotid zanjirining oxiridan mononukleotidlarni olib tashlaydi, endonukleazalar esa molekuladagi ichki bog‘lanishlarni uzadi. Ushbu turdagi fermentlarning odatiy namunasi restriksiya endonukleazalaridir.

Restriksion endonukleazalar (RE).
Restriksion endonukleazalar, restriktazalar lotincha restrictio – cheklash, degan ma’noni bildirib, nuklein kislotalarning gidrolizlanishi reaksiyasini katalizlovchi gidrolazalar sinfiga mansub fermentlar guruhi hisoblanadi.

Ekzonukleazalardan farqli o‘laroq, restriksion endonukleazalar nuklein kislotalarni molekulaning oxiridan emas, balki o‘rtasidan ajratadi. Ushbu holatda, har bir bunday ferment to‘rt juft nukleotid uzunligi bo‘lgan DNKning ma’lum bir qismini (saytni) taniydi (degeneratsiya mumkin) va nukleotid zanjirini tanib olish saytining ichida yoki uning tashqarisida uzadi.

Ko‘pincha bakteriyalar genomni o‘ziga xos endonukleazadan himoya qilish uchun odatda adenin va sitozinning nukleotid qoldiqlarini metillash (maskalash) orqali erishadi.

Optimal bo‘lmagan sharoitlarda, ayniqsa, ferment kontsentratsiyasi oshib ketganda endonukleazalarda sezilarli darajada restriksiya faolligi pasayadi. Restriksion endonukleazalarning kashfiyoti 1-bobda keltirilgan. Bugungi kunga qadar restriksiya-modifikatsiyalash tizimlarining to‘rtta asosiy turi aniqlangan (I, II, III, IV). 

1-tip restriksion endonukleazalar. Bu tur birinchi bo‘lib kashf etilgan. Kesishda ishtirok etadigan fermentlar uchta gen, hsd tomonidan kodlangan va turli subbirliklardan iborat. Ko‘p fermentli kompleks 300 kDa dan ortiq o‘lchamga ega va beshta subbirlikdan iborat: ma’lum bir DNK ketma-ketligini taniydigan bitta HsdS (S ning ma’nosi – specificity), restriksiya saytida adenin qoldiqlarini metillaydigan ikkita HsdM va DNKni kesib tashlaydigan ikkita HsdR. Ushbu subbirliklar birgalikda ishlaydi va metillanish hamda kesish reaksiyalari bir-biri bilan chambarchas bog‘liq holda boradi. Kesish, shuningdek, metillanish uchun ATF va metil guruhlari donori bo‘lgan 8-adenosilmetionin (8AM) kerak bo‘ladi. Ushbu guruh fermentlari tomonidan tan olingan ketma-ketliklar ancha uzun va simmetriyaga ega bo‘lish kabi xarakterli xususiyatlarga ega emas. Ushbu turdagi RE DNKni tanib olish joyidan juda uzoq masofada (ba’zan minglab nukleotid juftlarigacha) kesib tashlaydi. Bu xususiyatlar molekulyar biologiyada ushbu fermentlardan foydalanishda e’tibor talab qilishga olib keldi. 1990-yilga kelib, E.coli bakteriyasidan sakkizta va S.tifimurium bakteriyasidan to‘rtta bu turdagi fermentlar o‘rganilgan. 
II-tip restriksion endonukleazalar. Hozirgi vaqtda ishlatilayotgan restriksion endonukleazalarning aksariyati ushbu turga tegishli. Bu fermentlar avvalgilariga qaraganda sodda va kesish uchun maxsus shartlarni talab qilmaydi. Ularning o‘lchamlari 20 dan 100 kDa gacha bo‘lib, bir-biridan mustaqil ishlaydigan ikkita bir xil subbirliklardan iborat, shuning uchun restriksion endonukleaza o‘z-o‘zidan (metiltransferaza ishtirokisiz) DNKni kesishi mumkin. Bundan tashqari, II-turdagi restriksion fermentlar ma’lum bir DNK ketma-ketligini taniydi va tanib olish sayt ichida (5.1-jadval) yoki undan ma’lum masofada kesiladi. II-turdagi restriksion endonukleaza tomonidan tan olingan ketma-ketliklar ikkinchi darajali aylanish simmetriyasi bilan tavsiflanadi, ya’ni ular 5’-3’ yo‘nalishdagi har ikkala DNK zanjirida bir xil o‘qiladi va garchi bu qoidada ba’zi istisnolar mavjud  bo‘lsada palindromlar hisoblanadi. Bu xususiyat fermentlarning har biri bir xil DNK ketma-ketligi bilan o‘zaro ta’sir qiladigan va uni kesib tashlaydigan ikkita bir xil subbirlikdan iboratligi bilan izohlanadi. Ushbu restriksion endonukleazaning 10 dan ortiq kichik turlari, jumladan DNKni tanib olish saytidan tashqarida ajratadigan 118 turdagi restriksion endonukleazalar (masalan, FokI va Alwl), shuningdek metillangan substratlarni taniydigan HM tipidagi restriksion endonukleazalar (masalan, Erp1) tavsiflangan. 

1-jadval.

Ba’zi II-turdagi restriksion fermentlar

	Ferment
	Bakteriya-xo‘jayin
	Tanib olish sayti
	Shakllangan DNK uchlarining turi

	EcoRI
	Escherichia coli
	5’-G/AATTC-3’

3’-CTTAA/G-5’
	Yopishqoq, 5’-fosfat guruhi bilan

	HacIII
	Haemophilus aegyptus
	5’-GG/CC-3’

3’-CC/GG-5’
	To‘mtoq

	HpaII
	Haemophilus parainfluenzae
	5’-C/CGG-3’

3’-GGC/C-5’
	Yopishqoq, 5’-fosfat guruhi bilan

	NotI
	Nacardia otitidis
	5’-GC/GGCCGC-3’

3’-CGCCGG/CG-5’
	Yopishqoq, 5’-fosfat guruhi bilan

	PstI
	Providencia stuartii
	5’-CTGCA/G-3’

3’-G/ACGTCG-5’
	Yopishqoq, 5’-fosfat guruhi bilan

	Smal
	Serrate marcescens
	5’-CCC/GGG-3’

3’-GGG/CCC-5’
	To‘mtoq


III-tip restriksion endonukleazalar. Ushbu turdagi restriksion endonukleazalar I-tipga chambarchas bog‘liq. Fermentlar ham oqsillar majmuasidan iborat, ammo bu holda ular HsdM va HsdS bo‘lgan ikkita subbirlikdan iborat bo‘lib, 200 kDa dan katta geteroteramer hosil qiladi. Kesish Reaksiyasi ham SAM ni talab qiladi. Ushbu turdagi restriksion fermentlari DNKdagi nosimmetrik ketma-ketlikni taniydi va DNKni tanib olish saytidan taxminan 5 nukleotid juftligi masofasida kesib tashlaydi. Bu restriksion endonukleazalarning eng kam uchraydigan turi 1990-yilga kelib ushbu turdagi ikkita ferment bakteriofagidan P1, E.coli plazmididan P15 va H.influenzae dan bitta ferment ajratib olinib o‘rganilgan.
IV-tip restriksion endonukleazalar. Ushbu restriksion endonukleazalar o‘zgartirilgan DNKni (metillangan, gidroksimetillangan yoki glikozil-gidroksimetillangan) taniydi. Tanib olish sayti assimetrik bo‘lib, ikkita uzilgan qismdan iborat. DNKni kesish saytlardan birining yonida sodir bo‘ladi.
Restriksiya-modifikatsiya tizimlarining biologik roli. Restriksiya-modifikatsiya tizimlarining asosiy roli bakteriofaglar tomonidan infeksiyadan himoya qilish bilan bog‘liq deb hisoblanadi. Bakteriyalarning DNKsi metillangan, shuning uchun u restriksiyaga uchramaydi va bakteriofagning  DNKsi hujayraga yana kirsa, u kesiladi. Ammo bu nodir kesuvchi fermentlarning mavjudligini anglatmaydi, ular tomonidan fag DNKni kesish ehtimoli juda past hisoblanadi.  

Restriksiya-modifikatsion tizimi uning metillanish faolligi kesish faolligiga qaraganda kamroq barqaror bo‘lsa ko‘pgina maqsadlarga xizmat qilishi mumkin bo‘lib, agar hujayra restriksiya-modifikatsiya tizimining tarkibiy qismlarini kodlovchi genlarni yo‘qotsa, u holda kesish faoliyati metilatsiya faolligi natijasida aktiv holatida qoladi. Yangi replikatsiya qilingan DNK metillanmagan bo‘ladi, kesiladi va hujayra o‘ladi. Turli xil restriksiya – modifikatsiya tizimlari hujayrada turli xil vazifalarni bajarib, ularning hujayrada mavjudligining umumiy yagona sababi mavjud emas.

Quyida biz asosan II tipdagi restriksiya endonukleazalar haqida ma’lumot beramiz.

Restriksion-endonukleazalarning nomenklaturasi va nishon o‘lchami. Hozirda mavjud nomenklaturaga ko‘ra, restriksion fermentning nomi mikroorganizm jinsi nomining birinchi harfidan (masalan, escherichia dan E) va tur nomining birinchi ikki harfidan (masalan, co – coli dan, natijada Eco) olinadi (2.1-jadval). Chalkashmaslik uchun bir xil turning turli kulturalaridan ajratilgan fermentlar uchun shtammning harf belgisi yoki uning raqami nomga kiritiladi, masalan, EcoR yoki BamH. Agar bitta shtamm o‘ziga xosligi bilan farq qiladigan bir nechta restriksion fermentlarni o‘z ichiga olsa, ular Rim raqamlari bilan belgilanadi. Masalan: Hind I, Hind II, Hind III.

Restriktor fermentlarining nomenklaturasi 1973-yilda X. Smit va D. Natans tomonidan taklif qilingan bo‘lib, qisqartma kursiv bilan yozilgan va quyidagi harflar yoki raqamlar berilgan organizmdan ajratilgan shtamm nomini yoki restriksion fermentning seriya raqamini ko‘rsatadi. Keyinchalik (2003) kursivdan foydalanishdan voz kechish va “restriksion ferment” nomi o‘rniga “restriksion endonukleaza” atamasini qo‘llash taklif qilindi, masalan, EcoRI nomi EcoRI kabi yozilgan fermentlar bunga misol bo‘ladi.

Bundan tashqari, bir xil shtammdan ajratilgan fermentlar turli xil faollikka ega bo‘lishi mumkinligi sababli, qisqartma oldidan R (endonukleaza) va M (metiltransferaza) harflari bilan fermentativ faollik turini ko‘rsatish taklif etiladi. Masalan, M. EcoRI va R. EcoRI belgilari E.coli RI shtammidan ajratilgan metiltransferaza va restriksion endonukleazasini anglatadi (1-rasm).

1-rasm. R. EcoRI kesish joyi va M. EcoRI metilatsiya sayti. 
Odatda DNKning faqat bitta zanjiri 5’ - 3’ yo‘nalishda tasvirlanadi. Yulduzcha (*) metillangan nukleotidni bildiradi.

Turli bakteriya shtammlaridan ajratilgan, bir xil DNK ketma-ketliklarini tanib, ularni bir xil joylarda kesuvchi restriksion endonukleazalar izoschhizomerlar (masalan, SacI va SstI), ularning xilma-xilligi neoschizomerlar (Smal va Xmal), turli joylarda bir xil nukleotidlar ketma-ketligini kesuvchi deb ataladi. (GGG/CCC va G/GGCCC). Ko‘pgina restriksion fermentlar degeneratsiyalangan ketma-ketlikni taniydi, masalan, 5.2-jadvaldagi XhoII va Sau3AI restriksion fermentlari bunga misol bo‘ladi.
Izoshizomerlar – bu restriksion endonukleazalar sinfiga kiruvchi fermentlar bo‘lib, ular bir xil nukleotid ketma-ketligini tanib, bir xil joyda kesadi, lekin turli organizmlardan ajratib olingan bo‘ladi.

Neoshizomerlar – bu restriksion endonukleazalar sinfiga kiruvchi maxsus fermentlar bo‘lib, ular bir xil nukleotid ketma-ketligini tanib, ammo turli joylarda kesadi. 

Restriksion  endonukleazalar (RE) odatda ular tanib olgan ketma-ketlik hajmiga qarab guruhlanadi. Ushbu fermentlar odatda 4 dan 8 tagacha bo‘lgan asosni o‘ziga xos palindrom ketma-ketligini taniydilar.
2-jadval.

Mos keladigan yopishqoq uchlarni hosil qiluvchi restriksion endonukleazalar*.

	Ferment
	Tanib olish joyi
	Hosil bo‘lgan yopishqoq uchlari

	BamHI
	5’-G/GATCC-3’

3’-CCTAG/G-5’
	5’-G GATCC-3’

3’-CCTAG G-5’

	BgIII
	5’-G/GATCC-3’

3’-CCTAG/G-5’
	5’-G GATCC-3’

3’-CCTAG G-5’

	BcII
	5’-T/GATCA-3’

3’-ACTAG/T-5’
	5’-T GATCA-3’

3’-ACTAG T-5’

	XhoII
	5’-R/GATCY-3’

3’-YCTAG/R-5’
	5’-R GATCY-3’

3’-YCTAG R-5’

	Sau3AI
	5’-/GATC-3’

3’-CTAG/-5’
	5’-GATC-3’

3’-CTAG-5’

	* mos yopishqoq uchlari tagiga chizilgan, R-purin, Y-pirimidin


Bu palindrom ketma-ketlik, o‘lchami 4 bp, o‘rtacha har 256 (44) va 6 bp hajmida, har 4096 (46) bp, umuman olganda - 4n ko‘rinishida bo‘ladi. Shuni ta’kidlash kerakki, saytlarning taqsimlanishi odatda o‘rtacha statistik ko‘rsatkichdan farq qiladi. Kesish chastotasini belgilovchi omillardan biri bu ferment tan oladigan ketma-ketlikdagi nukleotidlarning tarkibi hamda ketma-katligi asosiy ahamiyatga ega hisonblanadi. Masalan, NotI sutemizuvchilar DNKsida juda kam uchraydigan CG dinukleotidini o‘z ichiga olgan 8 bp saytni (GCGGCCGC) taniydi. Shuning uchun u bilan ishlov berilganda 1 million – 1,5 million bp hajmdagi bo‘laklar hosil bo‘ladi (5.3-jadval). NaeI singari boshqa restriksion endonukleazalar ham xuddi shunday xususiyatni namoyon etadi. Bunday fermentlar sutemizuvchilar DNKsini keng miqyosda xaritalashda ishlatiladi.

Quyida keltirilgan 3-jadvalda turli organizmlarning genom DNKlarini qayta ishlashda restriksion endonukleazlar tomonidan hosil bo‘lgan DNK fragmentlarining o‘rtacha hajmi keltirilgan.

3-jadval.

Turli organizmlarning genom DNKlarini qayta ishlashda restriksion endonukleazlar tomonidan hosil bo‘lgan DNK fragmentlarining o‘rtacha hajmi (kb) *.

	Restriksion  endonukleaza
	Nishon
	Escherichia coli
	Saccharomyces cerevissiae
	Arabidopsis

 thaliana
	Caenorhabditis

 elegans
	Drosophila melanogaster
	Homo sapiens

	ApaI
	GGGCCC
	68
	15
	42
	38
	13
	5

	AvrII
	CCTAGG
	290
	18
	20
	17
	25
	5

	BamHI
	GGATCC
	9
	7
	8
	9
	7
	7

	DraI
	TTTAAA
	3
	1
	0,9
	0,5
	0,8
	1

	Nael
	GCCGGC
	16
	21
	25
	17
	5
	21

	NotI
	GCGGCCGC
	200
	290
	610
	260
	83
	130

	SbfI
	CCTGCAGG
	68
	120
	120
	280
	64
	31

	SphI
	GCATGC
	8
	8
	9
	10
	5
	5

	SrfI
	GCCCGGGC
	120
	570
	нет сайтов
	1,100
	170
	120

	SspI
	AATATT
	2
	1
	1
	0,8
	0,9
	1

	SwaI
	ATTTAAAT
	40
	18
	12
	8
	6
	15

	*( http://www.neb.com/ saytidan olingan) 


To‘mtoq va yopishqoq uchli fermentlar

DNKning parchalanishi simmetriya o‘qi bo‘ylab sodir bo‘lgan hollarda, ya’ni REni aniqlash joyining o‘rtasida, to‘mtoq uchlari bo‘lgan bo‘laklar hosil bo‘ladi (masalan, HaeIII, SmaI, 5.1-jadval). Bunday restriksion fermentlarning afzalligi shundaki, ulardan foydalanish har xil restriksion mahsulotlarni birlashtirish (ligirlash) imkonini beradi. Afsuski, to‘mtoq uchini bog‘lash samarasiz va maxsus reaksiya sharoitlarini talab qiladi (masalan, harorat va ligaza konsentratsiyasi), shuningdek fermentlarning bir-birini to‘ldiruvchi bir zanjirli uchlarning tavlanishi sodir bo‘lmaydi.

Nuklein kislotalarning tavlanishi – bu jarayon nuklein kislotalarning gibridlanishi deb ham ataladi. Bunda ikkita bir zanjirli polinukleotid ikkita zanjirning komplementar nukleotidlari o‘rtasida vodorod bog‘lanishlari hosil bo‘lishi natijasida ikki zanjirli molekula hosil qiladi. Tavlanish qo‘shimcha DNK (yoki RNK) zanjirlari o‘rtasida ikki zanjirli molekula hosil qilishi yoki RNK-DNK gibrid molekulasini hosil qilish uchun DNK zanjiri va RNK zanjiri o‘rtasida sodir bo‘lishi mumkin. 

Agar DNK gidrolizi simmetriya o‘qi bo‘ylab sodir bo‘lmasa, “yopishqoq” uchlari deb ataladigan bir zanjirli uchlari hosil bo‘ladi. Masalan, EcoRI fermenti zigzag uzilishini hosil qilib, fragmentning har ikki uchida 4 ta asosli o‘lchamdagi qisqa bir zanjirli saytlarni hosil qiladi (5.1-jadval). Bir-birini to‘ldiruvchi bir zanjirli  uchlari tayanch juftligi orqali bog‘lanadi, shuning uchun ular yopishqoq uchlar deb ataladi. Misol uchun, dumaloq SV40 DNKni EcoRI bilan qayta ishlash natijasida hosil bo‘lgan chiziqli molekulalar ko‘pincha uchlari orasidagi tayanch juftligi orqali qayta ishlanadi. Bunday juftlik orqali bir-biri bilan bog‘langan fragmentlar yangi fosfodiefir bog‘lanishlarining shakllanishini katalizlovchi DNK ligaza fermenti qo‘shilishi bilan kovalent tarzda birlashtiriladi. 

Gen muhandisligida qo‘llaniladigan ko‘pgina restriksion endonukleazalar “yopishqoq” uchli 5’-nukleotidlarni hosil qiladi (masalan, EcoRI 4-nukleotiddan iborat 5’-AATT-3’ ketma-ketlikda “yopishqoq” uchni hosil qiladi:), biroq ba’zi restriksion endonukleazalar 3’-nukleotidlarni (masalan, PstI - 3’-ASST-5’) hosil qiladi. (2-rasm). Bu xususiyat DNK polimeraza fermentini yopishqoq uchlarini to‘mtoq uchlarga aylantirish imkonini bermaydi (pastga qarang).

2-rasm. Restriksion endonukleazalar EcoRI va PstI mos ravishda 5’- va 3’-chiqadigan bir zanjirli DNK uchlarini hosil qilishi.

Asos juftligi faqat komplementar ketma-ketliklar orasida sodir bo‘ladi, shuning uchun EcoRI tomonidan hosil qilingan AATT yopishqoq uchlari, HindIII tomonidan hosil qilingan ACCT uchlari bilan juft bo‘lmaydi. Ammo bitta ferment tomonidan hosil bo‘lgan har qanday ikkita bo‘lak kelib chiqishidan qat’iy nazar bir-biriga komplementar o‘zaro ta’sir (vaqtinchalik) ko‘rsatadi va keyin (doimiy) ligaza bilan ishlov berish orqali birlashtirilishi mumkin (pastga qarang). Bunday tajribalar birinchi marta 1972-yilda Pol Berg tomonidan o‘tkazilgan, ya’ni EcoRI dan DNK ligaza bilan birgalikda foydalanish in vitro saytga xos rekombinatsiyani amalga oshirish imkonini beradi.

Ba’zi restriksion fermentlar turli RElar tomonidan qayta ishlangan DNK bo‘laklarini bog‘lash imkonini beruvchi bir-biriga mos keluvchi uchlarini hosil qiladi. Afsuski olimlar tomonidan bunday fermentlar juda kam ajratib olingan. BamHI, BgIII, BcII, Sau3A, XhoII restriksion fermentlari 5’-GATC-3’ tartibli yopishqoq uchlarni hosil qiladi (5.2-jadval). XhoII va SaII restriksion fermentlari (5’-TCGA-3’) tartibdagi yopishqoq uchlarni (5.3-rasm), NheI, XbaI va SpeI restriksion fermentlari esa (5’-CTAG-3’) tartibdagi yopishqoq uchlarni hosil qiladi.  Odatda, 2.3-rasmda aniq ko‘rsatilgandek, ligirlashdan keyin hosil bo‘lgan gibrid sayt asl fermentlar tomonidan tanib olinmaydi. 

3-rasm. Restriksion endonukleazalar tomonidan hosil qilingan bo‘laklarni mos yopishqoq uchlari.

(XhoI va SaII) bilan bog‘lash, qoida tariqasida, na XhoI, na SaII tomonidan tanib bo‘lmaydigan gibrid hududni hosil qiladi.

Restriksiya xususiyatlari

Ko‘pgina RElar metillanishga sezgir hisoblansada, ba’zi izoschizomerlar esa sezgir emas. Bu DNK metilanishi darajasini o‘rganish va genomdagi metillangan DNK hududlarini aniqlash imkonini beradi. Misol uchun, restriksion endonukleazalar HpaII va MspI bir xil CCGG ketma-ketligini taniydilar, lekin HpaII uni faqat metilanishi yo‘q bo‘lganda kesadi va agar ushbu saytdagi sitozin qoldiqlaridan kamida bittasi metillangan bo‘lsa, uni parchalash qobiliyatini yo‘qotadi. MspI fermenti sitozin qoldiqlarining metillanishidan qat'iy nazar CCGG ketma-ketligini kesadi. DNKdagi adenozin qoldiqlarining metillanishini aniqlash imkonini beruvchi izoschizomerlar mavjud. Masalan, Sau3A fermenti GATC va GA*TC (bu yerda * metillangan adeninni bildiradi), uning izoschizomerlari DpnI va MboI mos ravishda faqat GA*TC va GATC ketma-ketliklarini kesadi. 
E.coli shtammlarida mavjud bo‘lgan ikki xil DNK metilaza fermenti mavjud bo‘lib, Bular Dam metilazasi (adenin qoldig‘ini va GATC ketma-ketligini metillaydi) va Dcm metilazasi (CCAGG va CCTGG ketma-ketligidagi sitozin qoldiqlarini metillaydi) hisoblanadi. Ushbu metilaza fermentlari tomonidan plazmid DNKning metilatsiyasi, agar REni aniqlash saytlari ko‘rsatilgan ketma-ketliklar bilan bir-biriga to‘g‘ri kelsa, DNK gidrolizini oldini oladi. Masalan, BcII (TGATCA), TaqI (TCGATC), XbaI (TCTAGAtc) kabi keng qo‘llaniladigan fermentlar Dam+ E.coli hujayralaridan ajratilgan DNKda ishlamasligi mumkin va shu bilan birga, Dam metilatsiyasi BgIII, Sau3AI, BamHI va PvuI restriksion endonukleazalarni bloklamaydi. Ba’zi RElarning metillanishga sezgirligi tegishli kataloglarda aks ettirilgan va xo‘jayin hujayralari yoki klonlash tizimlaridan foydalanishga cheklovlar qo‘yadi (masalan, bakterial shtammlar va bakteriofaglar). Metillanishning kutilmagan ta’sirini oldini olish uchun DNK izolyatsiyasi uchun bunday metillanish sodir bo‘lmaydigan dcm-  yoki dam-  shtammlarini qo‘llash va ishni boshlashdan oldin bakterial shtammning genotipini diqqat bilan o‘rganish tavsiya etiladi.

Metillanish bilan bog‘liq muammolar sutemizuvchilar va o‘simlik DNKsini bakterial hujayralarga klonlash jarayonida ham paydo bo‘lishi mumkin. Bunday DNK, qoida tariqasida, metillangan sitozinli CG dinukleotidlarini o‘z ichiga oladi. Ko‘pgina E.coli shtammlari metillangan DNKni kesib tashlaydigan maxsus restriksiya tizimiga ega. Shuning uchun bunday DNKni klonlash uchun mcr- shtammlaridan foydalanish tavsiya etiladi buning sababi esa ularda G (mC)GC-3’ metillangan ketma-ketlikda kesib bo‘lmaydi.

Ba’zi RElar ma’lum sharoitlarda o‘ziga spetsifiklikning pasayishi kuzatiladi (bu jarayon “yulduz faolligi” deb ataladi). Bu hodisa birinchi marta EcoRI da aniqlangan bo‘lib, ushbu jarayonda ferment buferning ion kuchi pasayganda, kationli G/AATTC sayt o‘rniga N/AATTC ketma-ketligini taniy boshladi. Reaksiya sharoitlarini o‘zgartirish (inkubatsiya vaqtini ko‘paytirish, ferment yoki glitserin konsentratsiyasini oshirish, bufer tarkibini o‘zgartirish) AvaI, BamHI, EcoRI, HindIII, KpnI, NcoI, SaII, XbaI va boshqalar kabi keng qo‘llaniladigan fermentlarda qo‘shimcha kesish joylari paydo bo‘lishiga olib kelishi mumkin. Muammoning yechimi yuqori aniqlikdagi RElardan foydalanish bo‘lib, ular ham yuqori kesish tezligi va keng doiradagi buferlarda ishlashi bilan xarakterlanadi.

Deoksiribonukleazalar yoki DNKazalar

Ekzonukleazalar. Turli xil ekzonukleazalar o‘rtasidagi asosiy farq ular yo‘q qiladigan DNK zanjirlarining sonidir. Ekzonukleazalar bitta yoki ikkita zanjir shaklida bo‘lishi mumkin. Shunday qilib, Alteramonias esperejiana dan BaI31 nukleazasi ikki zanjirli DNKning 5’ va 3’ uchlaridan individual mono- va oligonukleotidlarni ketma-ket ajratib, har ikkala DNK zanjirini taxminan bir xil tezlikda qisqartiradi. Qayta ishlash muddati qanchalik uzoq bo‘lsa, hosil bo‘lgan fragment shunchalik qisqa bo‘ladi. BaI31 ning bu xossasi uning DNK deleksiyalarini olishda keng qo‘llanilishiga olib keldi. Ferment, shuningdek, endonukleaza faolligiga ega bo‘lib, ikki zanjirli DNK va RNKdagi bir zanjirli hududlarni olib tashlaydi. E.coli bakteriyasidan ekzonukleaza III qoʻsh zanjirli DNK molekulasining faqat bitta zanjirini 3’->5’ yoʻnalishda yoʻq qiladi va komplementar zanjirni buzilmasdan qoldiradi. Fag λ ekzonukleaza 5’->3’ yo‘nalishda ishlab, dupleks DNKdan 5’ mononukleotidlarni olib tashlashni katalizlaydi.
Endonukleazalar o‘zlari yo‘q qiladigan DNK zanjirlari soni bilan ham farqlanadi. Masalan, Aspergillus oryzae dan S1 nukleaza bir zanjirli DNK va RNK molekulalarining 5’-fosforlangan mono- va oligonukleotidlarini spetsifik tarzda uzadi. Hozirda S1 nukleazasi “S1 xaritalash” deb ataladi. Barcha bir zanjirli DNK hududlari (masalan, yetuk mRNKda intronlarni olib tashlash natijasida hosil bo‘lgan) S1 nukleaza tomonidan gidrolizlanadi. Ushbu bo‘laklarning keyingi elektroforetik tahlili intronlarni bitta nukleotid aniqligi bilan xaritalash imkonini beradi.

Dezoksiribonukleaza I (DNKza I yoki pankreatik dezoksiribonukleaza) 5’-fosfat guruhlarini o‘z ichiga olgan mono - va oligonukleotidlarning murakkab aralashmasini hosil qilish uchun bir va ikki zanjirli DNKni nospetsifik ravishda gidrolizlaydi. Ushbu ferment transkripsiya reaksiyalarida DNK matritsani buzish, RNK namunalaridan ifloslantiruvchi genom DNKni olib tashlash, fingerprint (barmoq izi) paytida DNKni kesish (5-bobga qarang) va nik-translyatsiya paytida DNKga nishonni kiritish uchun ishlatiladi (3-bobga qarang).

Ribonukleazalar yoki RNKazalar.Bir zanjirli RNKni yo‘q qilish uchun sigirning oshqozon osti bezidagi ribonukleaza A yoki Aspergillus oryzae zamburug‘idan ribonukleaza T1 dan foydalaniladi. E.coli dan ribonukleaza H RNK/DNK geterodupleksi shaklida bo‘lgan RNKni parchalaydi. Ribonukleaza H ning ta’sirida bir zanjirli DNK hosil bo‘ladi.
Ligazalar

Hujayradagi DNK ligazalarining asosiy vazifasi replikatsiya jarayonida DNKda yuzaga keladigan bir zanjirli uzilishlarni reparatsiyalash yani tiklashdir. Bu fermentlar turli DNK fragmentlarini ham birlashtirishi mumkin. Gen muhandisligida eng koʻp qoʻllaniladigan ligazalardan biri T4 fagining *DNK ligazasi hisoblanib, ushbu T4 bakteriofag E.coli bakteriyalaridan ajratib olingan hisoblanadi. Bu ferment DNK yoki RNKning 5’-fosfat va 3’-gidroksil terminal guruhlari o‘rtasida fosfodiester bog‘lanishini katalizlaydi. Bu ferment restriksiya natijasida hosil bo‘lgan DNKning yopishqoq va to‘mtoq uchlarini birlashtira oladi. Shuningdek, Ligazalar DNK, RNK yoki DNK/RNK duplekslaridagi bir zanjirli uzilishlarni ham ulashi mumkin. T4 DNK ligazasi DNKga bog‘lovchilar va adapterlarni biriktirish uchun DNK fragmentlarini klonlashda ishlatiladi. T4  fagining RNK ligazasi bir zanjirli DNK va RNK fragmentlarini bog‘lash uchun ishlatiladi.

Polimerazalar

Polimerazalar – bu nuklein kislotalar (DNK va RNK) sintezini katalizlaydigan fermentlar sinfidir. Ular biologik jarayonlarda, ayniqsa replikatsiya, transkripsiya va boshqa genetik axborotni ko‘paytirish jarayonlarida asosiy rol o‘ynaydi.

Polimeraza fermentlarining 2 ta turi bor.

DNK polimerazalar (DNA polymerases): DNK zanjirining yangi nusxasini sintez qiluvchi ferment bo‘lib, asosiy vazifasi DNK replikatsiyasi (hujayra bo‘linishi oldidan DNK nusxasini olish) hisoblanadi. DNK polimerazalar matritsa sifatida mavjud DNK molekulasidan foydalanadi, nukleotidlarni birlashtirib, yangi DNK zanjirini hosil qiladi. 

DNK polimeraza fermentining 3 ta turi mavjud:

1. DNK polimeraza I (prokaryotlarda)
2. DNK polimeraza III (prokaryotlarda asosiy replikatsiya fermenti)

3. DNK polimeraza α, δ, ε (eukaryotlarda)

RNK polimerazalar (RNA polymerases) DNK matritsasidan RNK sintez qiladi (transkripsiya jarayoni) va har bir RNK turi uchun maxsus RNK polimerazalar mavjud. Ularga:
1.RNK polimeraza I – rRNK sintez qiladi.
2.RNK polimeraza II – mRNK, snRNK sintez qiladi.

3.RNK polimeraza III – tRNK va boshqa kichik RNK turlarini sintez qiladi.

Polimerazalar biologik jarayonlarda DNK va RNK molekulalarining sintezida asosiy fermentlar hisoblanadi. Ularning har xil turlari mavjud bo‘lib, ular hayot uchun zarur bo‘lgan genetik informatsiyani uzatish, ko‘paytirish va saqlashda muhim rol o‘ynaydi.

DNK polimeraza fermentlari mavjud DNK yoki RNK shablonini to‘ldiruvchi yangi DNK zanjirini sintez qiladi. Ushbu fermentlarning aksariyati faqat nukleotidlarni allaqachon mavjud bo‘lgan 3’- gidroksil guruhiga qo‘shish orqali ishlashi mumkin. Shu sababli, sintezni boshlash uchun DNK polimerazalari birinchi nukleotidni qo‘shadigan praymerga muhtoj hisoblanadi. Praymer bilan bog‘lanish/ajralishning bir aktida (jarayonida) DNK polimeraza fermenti tomonidan qo‘shilgan nukleotidlarning o‘rtacha soni jarayonlilik deb ataladi.

Gen muhandisligida DNK polimerazalarining har xil turlari qo‘llaniladi. Ulardan biri E.coli bakteriyasidan olinadigan DNK polimeraza I fermenti hisoblanadi. Fanda bu ferment bo‘lagi yani fragmenti Klenov fragmenti deyiladi. 

DNK polimeraza I Klenov fragmenti (yoki qisqacha Klenow fragmenti) – molekulyar biologiyada juda ko‘p ishlatiladigan ferment bo‘lib, u Escherichia coli bakteriyasidagi DNK polimeraza I fermentining modifikatsiyalangan shaklidir. Bu fragment H. Klenov tomonidan 1970-yilda ishlab chiqilgan.

1. Asl DNK polimeraza I fermenti uchta faollikka ega ferment:

2. 5’ → 3’ polimeraza faolligi (yangi DNK zanjiri quradi),

3. 3’ → 5’ egzonukleaza faolligi (tekshirish va xatolarni tuzatish),

4. 5’→ 3’ egzonukleaza faolligi (primerni yoki yadro qismlarini kesib tashlaydi).

Klenov fragmenti esa DNK polimeraza I fermentining modifikatsiyasi bo‘lganligi sababli, unda 5’ → 3’ egzonukleaza faolligi olib tashlangan. Natijada u faqat:

1. 5’ → 3’ polimeraza faolligiga
2. 3’ → 5’ egzonukleaza (proofreading) ga ega bo‘ladi.

4-rasm. DNK polimeraza tomonidan katalizlangan reaksiyalar.
A. DNKpol 5’—>3’ yo‘nalishda yangi zanjirni sintez qiladi. B. DNKpol bo‘shlig‘i to‘ldirilganda, u eski DNK zanjirini siqib chiqaradi va yangisi bilan almashtiradi. V. DNKpolning Klenov fragmenti eski zanjirni almashtirmasdan bo‘shliqni to‘ldiradi.

Klenov fragmentining molekulyar massasi ~68 kDa bo‘lib, yangi DNK sintez qilish qobiliyati mavjud (primerning 3’-OH uchidan boshlab). Olib borilgan o‘rganishlar natijasida fragmentning DNK xatolarini tuzata olish (3’ → 5’ proofreading) qobiliyati mavjud. 5’ → 3’ egzonukleaza yo‘q, shuning uchun DNKni yemirmaydi.

Proteolitik fermentlar yordamida 5’->3’-ekzonukleaza faolligini boshqaruvchi DNKpolemeraza I ning N-terminal fragmentini olib tashlash Klenov fragmenti (DNA Polimerase I, Large (Klenow) Fragment)ning shakllanishiga olib keladi. Bu modifikatsiyalangan ferment DNKni sintez qilish qobiliyatini saqlab qoladi, lekin DNK polimeraza I dan farqli o‘laroq, 5’->3’ ekzonukleaza faolligi yo‘qligi sababli u bir zanjirli bo‘shliqni to‘ldirgandan so‘ng darhol sintezni to‘xtatadi (5.4-rasm). 

Klenov fragmenti yopishqoq uchlarni to‘mtoq uchlarga aylantirishda yoki radioaktiv nishonni kiritishda, kDNK sintezi paytida ikkinchi zanjirning sintezida, bir zanjirli 3’ uchlarini olib tashlash (to‘mtoq uchlarini olish uchun)da, ikki zanjirli DNKda bir zanjirli 5’ uchlarini to‘ldirish uchun ishlatiladi.

T4 fagining DNK polimeraza fermenti juda aniq va to‘mtoq uchlarini hosil qilish uchun eng yaxshi ferment hisoblanadi. Ferment DNK sintezini 5’—>3’ yo‘nalishda katalizlaydi va 3’—>5’ ekzonukleaza faolligiga ega, shu xususiyati bilan DNK polimeraza I fermentidan kuchliroq hisoblanadi. T4 fagining DNK polimeraza fermenti DNK polimeraza I dan farqli o‘laroq, u 5’->3’ ekzonukleaza funksiyasiga ega emas. Odatda ushbu ferment 3’ uchlarini uzish yoki 5’ to‘mtoq uchlarini hosil qilish uchun ishlatiladi.
Termostabil DNK polimerazalari polimeraza zanjiri reaksiyasida (PZR) qo‘llaniladi. PZR ning asl variantida DNK polimeraza har bir reaksiya siklidan keyin qo‘shilishi kerak edi, chunki u yuqori haroratlarda faolsizlantirilgan bo‘ladi. Termostabil DNK polimerazalarining kashf etilishi PZRni avtomatlashtirish imkonini berdi. Thermus aquaticus bakteriyalaridan ajratilgan Taq-DNK polimeraza 3->5’- ekzonukleaza faolligining yo‘qligi va natijada xatolik darajasining yuqoriligi bilan tavsiflanadi. Pyrococcus furiosus dan ajratilgan va eng aniq termostabil polimerazalardan biri bo‘lgan Pfu polimerazasining bunday kamchiligi yo‘q, lekin u Taqga qaraganda pastroq ishlov berish qobiliyati bilan ajralib turadi.

Teskari transkriptazalar (RNKga bog‘liq DNK polimerazalar) RNK shablonida DNK sintezini katalizlaydi. kDNK olish uchun ishlatiladi.

Terminal transferaza (deoksinukleotidil transferaza) DNKning 3’ uchiga bir yoki bir nechta dezoksiribonukleotidlarni qo‘shadi. An’anaviy polimerazalardan farqli o‘laroq, u praymerni talab qilmaydi, chunki u bir zanjirli DNKda samarali ishlaydi. Ular DNKning 3’-uchlariga belgilangan nukleotidlar tarkibidagi radioaktiv nishonni kiritish uchun ishlatiladi, DNK parchalarining 3’-uchlariga kengaytirilgan gomopolimer nukleotidlar ketma-ketligini biriktiradi.

RNK polimerazalari. T3, T7, SP6 faglarining RNK polimerazalari mos keladigan fag promotori bo‘lgan DNK shabloni ishtirokida 5’->3’ yo‘nalishda RNK sintezini katalizlaydi. RNKga radioaktiv nishonni kiritish, keyingi in vitro translatsiya uchun mRNK sintezi, RNKning tuzilishi, uning qayta ishlash va funksiyalarini oʻrganish uchun RNK sintezida foydalaniladi.

Poli(A) polimeraza RNKning 3’ uchiga poli(A) ketma-ketlik qo‘shilishini katalizlaydi. RNK ning 3’- uchiga radioaktiv nishonni kiritish uchun, ulardan kDNKni nusxalash uchun RNK molekulalarini tayyorlashda, eukaryot hujayralarni transfeksiya qilishda RNK translatsiyasi samaradorligini oshirish uchun foydalaniladi.

3.GEN MUHANDISLIGIDA SEKVENIRLASHNING ROLI

Gen muhandisligida sekvenirlash  bilan bog‘liq tajribalar ustida dunyo bo‘yicha ko‘pgina ilmiy ishlar olib borilgan. Ular ichida Buyuk Britaniyalik olim  Frederik Sengerning ishlari taxsinga sazovor.  
Frederik Senger  (1918-yil 13-avgust – 2013-yil 19-noyabr) ingliz biokimyogari bo‘lib, ikkita Nobel mukofotiga sazovor boʻlgan dunyoning besh insonlaridan biri hisoblanadi va tarixda kimyo boʻyicha ikkita Nobel mukofotini olgan birinchi olimdir. U 1958-yilda Uolter Gilbert va Pol Berg bilan birgalikda “Oqsillar tuzilmalarini, ayniqsa insulinni aniqlagani uchun” va 1980-yilda “Nuklein kislotalarning biokimyoviy xususiyatlarini, ayniqsa, rekombinant DNKga oid fundamental tadqiqotlari uchun” mukofotni olgan.

Frederik Senger  molekulyar biologiya sohasida bir qator ilmiy yangiliklarni yaratgan. Jumladan, insulinning tuzilishini aniqlash; RNK va DNK strukturasini aniqlash kabi ishlari tahsinga sazovordir.
Insulinning tuzilishini aniqlash. Frederik Senger 1943-yilda London Milliy universitetining biokimyo kafedrasiga yaqinda professor etib tayinlangan oqsil kimyogari Charlz Chibnall guruhiga qo‘shilishi uning biokimyo va molekulyar biologiya sohasida boshlagan ilk yutug‘i edi. Chibnall avval sigir insulinining aminokislotalari tarkibini aniqlash bo‘yicha ish olib borgan bo‘lib, Sengerga birinchi navbatda dorixonalarda sotilayotgan sigirdan olingan insulin gormonining aminokislotalarini ko‘rib chiqishni taklif qilgan. O‘sha vaqtda dorixonalar tarmog‘ida mavjud bo‘lgan insulin tozalangan shaklda mavjud bo‘lgan bir nechta oqsillardan iborat edi.

7-rasm. Frederik Senger (Frederick Sаnger ).

Dastlab Senger o‘z tadqiqotlarini o‘zi moliyalashtirgan, ammo Chibnallning tadqiqot guruhida u Tibbiy tadqiqotlar kengashi tomonidan qo‘llab-quvvatlangan va keyin 1944-yildan 1951 yilgacha bo‘lgan asosiy tibbiy tadqiqotlar uchun Beyt Memorial mukofoti bilan taqdirlangan.

Senger ning birinchi muvaffaqiyati 1952 va 1951-yillarda sigir insulinining ikkita polipeptid zanjiri, A (21 aminokislota qoldig‘i) va B (30 aminokislota qoldig‘i) ning to‘liq aminokislotalar ketma-ketligini aniqlash edi. Ungacha insulinda oqsillar tartibsiz tuzilishga ega degan umumiy tushuncha qabul qilingan. Insulinning ketma-ketliklarni aniqlab, Senger oqsillarning o‘ziga xos kimyoviy tarkibga ega ekanligini isbotladi.

RNK tuzilishini aniqlash

1951-yildan Senger Tibbiy tadqiqot kengashining a’zosiga aylangan va 1962-yilda molekulyar biologiya laboratoriyasining ochilishi bilan Kembrijdagi biokimyo bo‘limiga ko‘chib o‘tadi va oqsil kimyosi kafedrasi mudiri lavozimida ishlay boshlaydi.

Ko‘chib o‘tishdan oldin Senger RNK molekulalarini ketma-ket joylashtirish imkoniyatlarini o‘rganishni va o‘ziga xos nukleazalarning ta’siri natijasida olingan ribonukleotidlarni ajratish usullarini ishlab chiqishni boshladi. Bu ish insulin tadqiqotlari davomida ishlab chiqilgan ketma-ketlik usullarini takomillashtirishga urinish sifatida amalga oshirildi.

Asosiy muammo sekvensiya uchun RNKning tozalangan qismini ajratib olish edi. 1964-yilda Kjeld Maker bilan hamkorlikda Senger bakteriyalarda oqsil sintezini boshlaydigan formilmetionin-tRNKni kashf etdi. Biroq, Senger 1965-yilda Saccharomyces cerevisiae dan 77 ribonukleotid uzunlikdagi alanin-tRNK ketma-ketligini aniqlagan Kornel universitetidan Robert Xolli boshchiligidagi ilmiy guruhga tRNK molekulasining ketma-ketligini ochishdagi yetakchilikni boy berdi. Shu bilan birga, F.Senger 32P fosforning radioaktiv izotopi bilan strukturaviy tadqiqotlar uchun mo‘ljallangan RNK va DNKni belgilashni taklif qildi, bu juda oz miqdordagi (6-10 gr.) namuna bilan ishlashga imkon berdi. Faqat 1967-yilda Sengerning tadqiqot guruhi 120 ta nukleotiddan iborat kichik RNK bo‘lgan Escherichia coli bakteriyasining ribosoma 5S RNK nukleotidlar ketma-ketligini aniqladi.

DNK tuzilishini aniqlash

Butunlay boshqacha yondashuvni talab qiladigan DNK sekvensiyasini amalga oshirish maqsadida, Senger  bir zanjirli DNKni dublikat qilish uchun E.coli DNK polimeraza I dan foydalanishning turli usullarini ko‘rib chiqdi. 1975-yilda Alan Koulson bilan birgalikda u DNK polimeraza va radioaktiv nishonli nukleotidlardan foydalangan holda sekvenirlash texnikasini kashf etdi hamda uni “Plus va Minus” texnikasi deb atadi. “Plus va Minus” texnikasida jarayon bir-biriga chambarchas bog‘liq bo‘lgan ikkita usulni o‘z ichiga oladi, ular yordamida zanjirning 3’ uchida nishonli qisqa oligonukleotidlar sintezlanadi. Ushbu DNK fragmentlari keyinchalik poliakrilamid gel elektroforezi bilan fraksiyalangan va avtoradiografiya yordamida tasvirlangan. Texnika bir vaqtning o‘zida 80 ta nukleotidgacha bo‘lgan DNK fragmentlarini ketma-ketlashtirishga imkon berdi, bu avvalgi tadqiqotlar bilan solishtirganda sezilarli muvaffaqiyatni ko‘rsatdi, ammo u hali ham juda ko‘p mehnat talab qilar edi. Olib borilgan kuchli izlanishlar natijasida, Senger  guruhi phX174 bakteriofagining bir zanjirli DNKsining 5386 ta nukleotidlarining katta qismini ketma-ketlashtirishga muvaffaq bo‘ldi. Bu to‘liq sekvenirlangan birinchi DNK genomi edi.

1977-yilda Senger va uning hamkasblari matritsa sifatida o‘rganilayotgan bir zanjirli DNKda yuqori radioaktiv komplementar DNK ketma-ketligini fermentativ sintez qilish asosida DNKning birlamchi strukturasini dekodlash usulini joriy qildilar, bu “Senger usuli” deb ham ataladi. Bu biologiya va kimyo sohasidagi katta yutuq bo‘ldi, chunki bu usul uzun DNK ketma-ketliklarini tez va to‘g‘ri sekvenirlashga imkon berdi. Bu kashfiyot Senger ga 1980-yilda kimyo bo‘yicha ikkinchi Nobel mukofotini taqdim etdi va u bu mukofotni Valter Gilbert va Pol Berg bilan bo‘lishdi. Yangi usul Senger va uning hamkasblari tomonidan inson mitoxondriyal DNKsi (16569 ta asosiy juft) va bakteriofag l (48,502 ta asosiy juft) ketma-ketligini aniqlash uchun ishlatilgan. Senger usuli oxir-oqibat butun inson genomini sekvenirlash uchun ishlatilgan.

8-rasm. Terminatsiyalovchi dideoksinukleotidlar yordamida sekvenirlash

1980-yilda F.Senger va V.Gilbert “Nuklein kislotalardagi asoslar ketma-ketligini aniqlashga qo‘shgan hissalari uchun” kimyo bo‘yicha Nobel mukofotiga sazovor bo‘lishdi.

Senger usulida DNK polimerazasini amalga oshirishda Klenov fragmenti DNK zanjirini sintez qilishda keraksiz 5’-3’ eksonukleaza faolligidan xolos bo‘lish uchun ishlatilgan. Ushbu fermentning kamchiligi – fermentning matritsadan ajralishi tufayli DNKning yetarlicha uzaytirilgan qismlarini sintez qila olmasligidir. Fermentning bunday xususiyatlari tufayli bir tajribada 250 bp dan ortiq hududlarni sekvenirlash imkonsiz edi. Keyinchalik, ishlash qobiliyati yuqori bo‘lgan boshqa polimerazalar taklif qilindi. Masalan, sekvenaza (T7 fagining modifikatsiyalangan DNK polimerazasi) ekzonukleaza faolligiga ega emas va bir tajribada 750 bp gacha sekvensiyalash imkonini beradi.

9-rasm. Senger metodida sekvenirlash uchun har xil turdagi praymerlardan foydalanish.

Yuqori panel – universal praymer, pastki panel – harakatlanuvchi praymer ishtirokida yordamida borishi
Sekvensiya reaksiyasining birinchi bosqichi praymerning bir zanjirli matritsaga biriktirilishidir. Praymer DNK polimeraza tomonidan sintezni initsiatsiyasi ya’ni DNK sintezini boshlash uchun talab qilinadi hamda sekvenirlanadigan matritsa hududini belgilaydi. Ko‘pgina zamonaviy klonlash vektorlarida polilinkerning yon tomonida joylashgan universal praymerlar mavjud bo‘ladi (9-rasm). Bunday holda, klonlangan DNK fragmenti ikkala uchidan ham sekvenirlanishi mumkin. Uzaytirilgan DNK fragmentlarini identifikatsiya qilishda oldindan nukleotidlar ketma-ketligi o‘rganilgan praymerlardan foydalaniladi. Bu usul praymer yurishi deb ham ataladi.

Undan tashqari sekvenirlashning bir qator usullari mavjud bo‘lib, ularga quyidagilar kiradi:

· Edman usuli

· Bisulfit sekvensiyasi

· Pirosekvensiya

· Yangi avlod sekvensiyasi usullari
· Bir hujayrali DNK sekvensiyasi.

1. Edman usuli (ing. Edman degradation) peptidlarning birlamchi ketma-ketligini (sekvenirlashni) aniqlashning dastlabki usullaridan biridir. 1950-1956-yillarda shved biokimyogari Per Viktor Edman tomonidan ishlab chiqilgan. Usulning mohiyati o‘rganilayotgan peptidni ma’lum reagentlar to‘plami bilan qayta ishlashdan iborat bo‘lib, bu ketma-ketlikning N-uchidan bitta aminokislota ajralishiga olib keladi. Reaksiyaning siklik takrorlanishi va reaksiya mahsulotlarini tahlil qilish peptidning aminokislotalar ketma-ketligi haqida ma’lumot beradi.

Edman usuli 20-asrning ikkinchi yarmida keng qo‘llanilgan, ammo hozirgi vaqtda uning ko‘plab o‘ziga xos kamchiliklari (miqdoriy bo‘lmagan reaksiya, bir nechta yon jarayonlar) tufayli amalda qo‘llanilmaydi.

2. Bisulfit sekvensiyasi DNKning metillanish naqshini bisulfit bilan qayta ishlash orqali o‘rganishga qaratilgan usullar guruhi hisoblanadi. 

Metillanish jarayoni kashf etilgan birinchi epigenetik markerlash jarayonidir. U transkripsiya faolligini kamaytirish orqali genlarni ifodalash (ekspressiya) darajasiga ta’sir qiladi. Bundan tashqari, ko‘p hollarda metilanish irsiy bo‘lib, uni o‘rganishni yanada qiziqarli qiladi. 

Bisulfit bir zanjirli DNKga ta’sir qilib, sitozinni uratsilga aylantiradi. Agar bu sitozin metillangan bo‘lsa, ya’ni uning beshinchi uglerod atomiga metil guruhi biriktirilgan bo‘lsa, unda bunday sitozin transformatsiyaga uchramaydi. Shunday qilib, bisulfit DNK ketma-ketligini metillanish sxemasiga qarab o‘zgartiradi va uning ta’siridan so‘ng o‘zgartirilgan ketma-ketlikni asl nusxa bilan taqqoslash orqali CpG-dinukleotidlari metillanganligini aniqlash mumkin.

3. Pirosekvensiya bu DNK ketma-ketligi (DNK molekulasidagi nukleotidlar ketma-ketligini aniqlash) “sintez orqali sekvenirlash” tamoyiliga asoslangan usul. Bu jarayonda nukleotid kiritilganda, chiqarilgan pirofosfatlar aniqlanadi. Texnologiya Stokgolm Qirollik Texnologiya Institutida 1996-yilda Pol Nyren (shved. Pål Nyrén) va uning shogirdi Mustafo Ronagi (ing. Mostafa Ronaghi) tomonidan ishlab chiqilgan. 

4. Yangi avlod sekvensiyasi (next generation sequencing, NGS) – bu DNK va RNKning nukleotidlar ketma-ketligini aniqlash, uning asosiy tuzilishining rasmiy tavsifini olish uchun usullar guruhi hisoblanadi. Yangi avlod sekvensiyasi usullari texnologiyasi genomning bir nechta bo‘limlarini bir vaqtning o‘zida “o‘qish” imkonini beradi, bu avvalgi sekvenirlash usullaridan asosiy farqidir. NGS polimeraza ta’siri ostida zanjir kengayishi yoki oligonukleotidlarning takroriy bog‘lanishining takroriy sikllari orqali amalga oshiriladi. NGS bir ish siklida yuzlab megabazalar va gigabazalar nukleotidlar ketma-ketligini hosil qilishi mumkin.

5. Bir hujayrali DNK sekvensiyasi – bu ketma-ketlik yordamida bitta hujayradan DNK ketma-ketligi ma’lumotlarini olish va shuning uchun bir hujayrali organizmlarning alohida hujayralari, organlari, to‘qimalari va ko‘p hujayrali organizmlarning hujayra subpopulyatsiyalari o‘rtasidagi farqlarni aniqlash imkonini beruvchi yondashuv hisoblanadi. Ushbu yondashuv hujayraning funksional xususiyatlarini uning mikromuhiti kontekstida tahlil qilish imkonini beradi. Bir hujayrali genomlar sekvensiyasi bir necha bosqichlarni o‘z ichiga oladi: 

· bitta hujayrali izolyatsiya; 

· butun genomni kuchaytirish (amplifikatsiya); 

· gen kutubxonasini yaratish;

· yangi avlod sekvensiyasi usullaridan foydalangan holda DNK sekvensiyasi;

10-rasm. Bir hujayrali DNK sekvensiyasi.


Turli xil ketma-ketlik usullarining paydo bo‘lishi bilan genom DNK ketma-ketligini aniqlash mumkin bo‘ldi. Biroq, hozirgi kunga qadar ko‘p ma’lumotlar mikrob populyatsiyalaridan yoki ko‘p hujayrali organizmlarning hujayrali subpopulyatsiyalaridan ajratilgan genom DNK namunalarini sekvenirlash orqali olingan. Biroq, ma’lumki, ikkala guruh ichidagi xilma-xillik muhim bo‘lishi mumkin, chunki hujayralar o‘zlari populyatsiya yoki organizmning mavjudligiga turli xil hissa qo‘shadilar.

4. POLIMERAZA ZANJIRI REAKSIYASI
Polimeraza zanjiri reaksiyasi (PZR, inglizcha polymerase chain reaction, РСR) DNK yoki RNK nukleotidlar ketma-ketligini amplifikatsiya qilish usulidir. DNK molekulasining ketma-ketligi ma’lum bo‘lgan har qanday hududi amplifikatsiya qilinishi mumkin.
PZR 1980-yillarning o‘rtalarida ishlab chiqilgan va nukleotidlar ketma-ketligi singari, genlarni o‘rganish va tahlil qilishda yangi yondashuvni yaratish orqali molekulyar genetikada inqilob qildi. 1993-yilda Shvetsiya Fanlar akademiyasi PZR usulini ishlab chiqqanligi uchun Kari Mullisga kimyo bo‘yicha Nobel mukofotini berdi.

Gen tahlilining asosiy muammosi shundaki, individual genlar murakkab genomning bir qismi bo‘lib, sut emizuvchilarda ularning asosiy qismi kodlanmaydigan nukleotidlar ketma-ketliklari tarzida tashkil etadi. Ko‘pgina molekulyar biologik tajribalar klonlash va sekvenirlash yoli bilan bu muammoni bartaraf etishga harakat qildi. Ularning ko‘pchiligi kerakli genni muvaffaqiyatli topishga olib kelgan bo‘lsa-da, ular juda ko‘p mehnat va uzoq vaqt talab qilgan. PZR bularning barchasini o‘zgartirib, oldindan klonlashsiz ma’lum DNK ketma-ketligining juda ko‘p nusxalarini yaratishga imkon berdi. 

PZR jarayoni  DNK replikatsiya xususiyatlaridan foydalanishga asoslangan. DNK polimeraza (keyingi o‘rinlarda DNKpol deb yuritiladi) yangi qo‘shimcha zanjir sintezi uchun matritsa sifatida bir zanjirli DNKdan foydalanadi. Ikki zanjirli DNKni qaynashga yaqin haroratgacha qizdirish orqali bitta zanjirli matritsa hosil qilish mumkin. Shuningdek DNKpol, sintezni boshlash uchun (“Initsiatsiya”) ikki zanjirli DNKning kichik hududi talab qilinadi.

11-rasm. PZRning asosiy bosqichlari.
Praymerlar va yangi sintez qilingan DNK fragmenti qizil rangda ko‘rsatilgan. Haroratlar misol sifatida keltirilgan va turli PZR Reaksiyalarida farqlanadi.

PZR jarayoni quyidagi asosiy bosqichlardan iborat hisoblanadi (11-rasm):

1) Denaturatsiya. Ikki zanjirli DNK molekulasining zanjirlari reaksiya aralashmasini qizdirish yo‘li orqali ajratiladi.

2) Praymerlarning tavlanishi (gibridlanishi). Reaksiya aralashmasini sovutish praymerlarni tavlanishiga olib keladi, shunda ular qarama-qarshi iplarga yopishadi va maqsadli flanking genlarni hosil qiladi (flankinglanadi).

3) Sintez. Termostabil DNK polimeraza fermenti yangi matritsaga komplementar DNK zanjirlarini sintez qiladi, ular qarama-qarshi zanjirda praymer biriktirilgan joydan turli masofalarda tugaydi. Ushbu bosqichlar bitta PZR siklini tashkil qiladi.

Jarayon takrorlanadi. Reaksiya aralashmasi yana isitiladi; dastlabki  va yangi  sintezlangan zanjir bir-biridan ajratiladi. Dastlabki va yangi sintezlangan zanjirning har birida bittadan praymerlar birikishi uchun to‘rtta joy hosil bo‘ladi (5.11-rasm).

12-rasm. PZR jarayonida harorat o‘zgarishi.

Reaksiya vaqti va harorati har bir bosqichda ishlatiladigan DNK polipeptidiga, sintez qilingan mahsulotning hajmi hamda nukleotid tarkibiga va hokazolarga qarab farq qilishi mumkin.

DNK polimeraza yangi komplementar zanjirlarni sintez qiladi, ammo ularning o‘lchamlari endi faqat nishonning o‘lchami bilan cheklangan holatda bo‘ladi. Jarayon takrorlanadi, praymerlar yangi sintezlangan zanjirlar bilan tavlanadi. Taq-polimeraza fermenti qo‘shimcha zanjirlarni sintez qilib, nishon bilan bir xil bo‘lgan ikki zanjirli fragmentlarni hosil qiladi.

5.VEKTOR VA UNGA QO‘YILADIGAN ASOSIY TALABLAR

Gen muhandisligida vektor — bu chet (begona) genlarni tashuvchi va ularni hujayraga kirituvchi DNK molekulasi hisoblanadi. Oddiy qilib aytganda, vektor — bu genlarni “tashuvchi transport vositasi hisoblanadi.

Vektor kerakli genni bir organizmdan olib, boshqa organizmga kiritadi, shunda yangi hujayra bu gen asosida yangi oqsil yoki mahsulot ishlab chiqaradi. Yaxshi vektor kichik hajmli (oson boshqariladigan) bo‘lishi, mustaqil replikatsiyalana olishi, gen kiritish uchun universal restriktaza saytlariga ega bo‘lishi, tanlab olish belgilariga ega (masalan, antibiotikka chidamlilik geni), barqaror va hujayrada yo‘qolib ketmasligi kabi xossalarga ega bo‘lishi kerak.

Hozirgi vaqtda vektorlarning quyidagi asosiy turlari gen muhandisligida keng foydalaniladi:

1.
Plazmidalar

Ularga bakteriyalarda uchraydigan kichik halqasimon DNK molekulalari kirib, hozirda eng ko‘p ishlatiladigan vektor turi hisoblanadi. Ularga misol sifatida pBR322, pUC19 vektorlarini kiritish mumkin.

2.
Bakteriofaglar (virus vektorlari)

Ushbu vektorlar viruslar asosida yaratilgan bo‘lib, ular DNKni bakteriya ichiga samarali kirita olish qobiliyati borligi uchun juda samarali hisoblanadi. Masalan, λ-fag (lambda-fag) gen muhandisligida keng foydalaniladi.

3.
Kosmidalar

Bular plazmida va fagma aralashmasi bo‘lib, katta DNK bo‘laklarini tashiy oladi (40–45 kb gacha).

4.
YAC (Yeast Artificial Chromosome)

YAC vektorlari achitqilar (yeast) asosida yaratilgan sun’iy xromosoma bo‘lib, juda katta hajmdagi genlar (hatto 1000 kb gacha) sifatidaasosiy genga  kiritiladi.

5.
BAC (Bacterial Artificial Chromosome)

BAC  vektorlari bakteriyalarga mos sun’iy xromosoma vektori va u inson genom loyihasida ishlatilgan.

6.
Viral vektorlar (hayvon hujayralari uchun)

Faqat hayvon hujayralari uchun foydalaniladigan adenovirus, retrovirus kabi vektorlarni o‘z ichiga oladi. Asosan gen terapiyasida keng qo‘llaniladi.

Vektorlar tarixiga nazar solsak, 1970-yillarning o‘rtalarida rekombinant DNK texnikasining rivojlanishiga bir qancha holatlar to‘sqinlik qilar edi. Masalan, 1976-yilda Milliy Sog‘liqni saqlash institutlari tomonidan ishlab chiqilgan rekombinant DNK bilan ishlash qoidalari (1-bobga qarang) laboratoriyadan tashqarida yashay olmaydigan tegishli bakterial xo‘jayinlarni olishni talab qilar edi. E.coli ning birinchi xavfsiz shtammi AQShning 200 yilligiga bag‘ishlangan χ1776 shtammi edi. Tez orada tabiiy bakterial plazmidlardan yaratilgan birinchi klonlashda ishlatiladigan vektorlari pMB9 va pBR322 paydo bo‘ldi. Birinchi genlar dastlabki usullar yordamida klonlangan. Yaxshilangan bakterial shtammlar va vektorlar yaratilishi bilan harakatlar birinchi navbatda kDNKni klonlashiga o‘tdi. Yillar davomida DNKni klonlash va sekvenirlash usullari sodda va kuchliroq bo‘la boshladi. Hozirgi vaqtga kelib esa deyarli har qanday kDNKni klonlash imkoniyati tug‘ildi.

Bunga oligonukleotid sintezi, sutemizuvchilar hujayralari kulturasi va transformatsiyasi hamda RNK va DNKda faoliyat yurituvchi fermentlar sohasidagi yutuqlar yordam berdi. Ushbu usullar natijasida to‘liq uzunlikdagi kDNKlarni olish soddalashdi va noyob mRNKlardan olingan kDNKlarni klonlash imkonini oshishi bilan birga, PZRning paydo bo‘lishi va rivojlanishi yuqoridagi usullarning yanada rivojlanishiga yordam berdi. Ushbu bobda biz genlarni klonlashda qo‘llaniladigan eksperimental yondashuvlarga e’tibor qaratamiz. Genetika muhandisligida klon bir hujayra (yoki molekula) bilan bir xil bo‘lgan hujayralar (yoki molekulalar) populyatsiyasini anglatadi. Klonlash esa klonlarni olish uchun ishlatiladigan jarayonlar to‘plamini anglatadi. Shuning uchun genni klonlash - bu genni boshqa DNK fragmentlaridan ajratib olish ma’nosini berish bilan birga, organizmni klonlash - ma’lum bir organizmning nusxasini yaratishni anglatadi.

Vektor xo'jayin hujayrasida mustaqil replikatsiya jarayonini olib borish uchun replikatsiya nuqtasiga (origin) ega bo'lishi va vektorda o'zgartirilgan xo'jayin hujayralarini tanlash va klonlash uchun ikkita tanlanadigan marker bo'lishi kerak. 
Vektorda ushbu genning ishlashini nazorat qilish uchun zarur bo'lgan barcha narsalar bo'lishi kerak - promouter, terminator, operator geni va regulyator geni.
Genlarni klonlash uchun ishlatiladigan ba’zi bir vektorlar

Ekspressiya vektorlari. Ekspressiya vektorlarida bakteriya hujayralarida ko‘p miqdorda mRNK sintezini ta'minlaydigan kuchli promotorlar mavjud. Odatda, bu plazmidlar E.coli ribosomasi bilan samarali translyatsiya qilish imkonini beruvchi signallarni ham o‘z ichiga oladi. Ekspressiv vektorlariga misollar sifatida pUC seriyasining yuqori nusxali (30-50 nusxa/hujayra) plazmidlarini ko‘rsatish mumkin, ularda MCS lac-promotoridan so‘ng joylashgan, ya’ni MCSga klonlangan har qanday DNK ushbu promotordan transkripsiya qilinadi. Qoidaga ko‘ra, ekspressiv vektorlardagi ko‘pchilik promotorlar tartibga solinadi, shuning uchun: 

1) repressiya sharoitida, begona gen ekspressiyasining darajasi minimal;

2) ko‘paytirish jarayonida oddiy o‘zgarishlarga javoban klonlangan gen ekspressiyasining tez va kuchli induksiyasi kuzatiladi. oqsillarni samarali sintez qilish uchun vektor ATG dan oldin yaratilgan Shine-Dalgarno ketma-ketligidan foydalanish maqsadga muvofiq hisoblanadi. TG vektori va Shine-Dalgarno ketma-ketligidan orasidagi masofa ekspressiyaga ta’sir qiluvchi muhim omil hisoblanadi.

Ushbu jarayonning ko‘plab texnik variantlari mavjud. Regulyator promotor bakterial kultura o‘sishi davomida o‘chirilgan holatda bo‘ladi. Keyin begona oqsilning sintezi hujayra uchun toksik bo‘lmaydi. Ekspressiya kulturani yig‘ish vaqtidan biroz oldin paydo bo‘ladi. Begona oqsilning sintezi hujayra oqsilining 10% yoki undan ko‘prog‘ini tashkil qilgan holda to‘planishi mumkin. To‘g‘rirog‘i umumiy oqsilning tabiiy darajasi bilan solishtirilganda, 1000 marta ko‘payadi. Ba’zi vektorlarda begona oqsil bakterial oqsil bilan jipslashgan holatda hosil bo‘ladi. Ko‘pincha termoyadroviy oqsillar ko‘proq eruvchan bo‘ladi va bu ishni ancha osonlashtiradi. Ba’zida jipslashgan oqsil hujayra ekstraktidan ajratib olishni osonlashtiradigan yangi xususiyatlarni yoki faoliyatni keltirib chiqaradi. Bu masala 10-bobda batafsilroq muhokama qilinadi. 

Mavzu yuzasidan nazorat savollari:

1. Gen muhandisligi nima va u qanday asosiy maqsadlarni ko‘zlaydi?

2. Rekombinant DNK texnologiyasi deganda nima tushuniladi?

3. Plazmid nima va u gen muhandisligida qanday rol o‘ynaydi?

4. Gen muhandisligida restriksion endonukleazalarning vazifasi nimadan iborat?

5. Ligaza fermenti gen muhandisligi jarayonida qanday funksiyani bajaradi?

6. Vektor nima va genlarni ko‘chirishda qanday turlari ishlatiladi?

7. Transgen organizm tushunchasini izohlang va misol keltiring.

8. Gen klonlash bosqichlarini sanab bering.

9. Gen muhandisligi yordamida olingan mahsulotlarga biotexnologiyada qanday misollar keltirish mumkin?

10. Gen muhandisligi faoliyatida bioetika va xavfsizlik masalalari nimani anglatadi?
